סמיר קונטאר נהרג בתקיפה ישראלית באזור דמשק, כך לפי הודעת חיזבאללה
חיזבאללה הודיע רשמית: סמיר קונטאר נהרג בתקיפה ישראלית באזור דמשק
לפי דיווחים בתקשרות הסורית, יחד עם בכיר חיזבאללה נהרגו בין שישה לשמונה בני אדם, בהם מפקדים במיליציות סוריות המזוהות עם אסד. לפני שנה העריכו בישראל כי קונטאר עמד בראש רשת טרור שהקים חיזבאללה בגולן הסורי
הבניין שהופצץ בעיירה ג'רמאנא, בתקיפה שבה נהרג סמיר קונטאר, אתמול בלילהצילום: אי־אף־פי
בכיר חיזבאללה סמיר קונטאר נהרג אמש בתקיפה המיוחסת לישראל ליד דמשק, כך הודיע הבוקר (ראשון) הארגון. לפי ההודעה, מטוסים ישראליים תקפו מבנה מגורים בעיירה ג'רמאנא בפרבר של דמשק. כלי תקשורת בסוריה ובלבנון דיווחו כי מלבד קונטאר, נהרגו בתקיפה בין שישה לשמונה בני אדם, בהם גם מפקדי שטח של מיליציות סוריות המזוהות עם אסד. ממשלת סוריה פרסמה הודעת שבה גינתה את ההתנקשות.
קונטאר שוחרר בשנת 2008 ממאסר העולם שנגזר עליו בישראל לאחר רצח משפחת הרן בנהריה, בעקבות העסקה להחזרת גופות חיילי המילואים אודי גולדווסר ואלדד רגב.
קרדיט: רויטרס, Al Ikhbariya
סמיר קונטאר עומד בראש רשת טרור שהקים חיזבאללה בגולן הסורי
לפי מערכת הביטחון, לאחר שחרורו היה קונטאר מעורב בניסיון להקים חוליות שיבצעו פיגועים נגד ישראל. לפני שנה דווח כי קונטאר עמד בראש תשתית טרור שחיזבאללה הקים בגולן הסורי, בסיוע איראן וסוריה. הוא גייס פעילים סורים ופלסטינים, והיה אחראי לכמה התקפות, בהן הנחת מטען ברמת הגולן בו נפצעו ארבעה לוחמי צנחנים, אחד מהם קשה, במארס 2014. בנוסף, ביצעו קונטאר ואנשיו ירי רקטות 107 מ"מ לעבר ישראל.
מוקדם יותר הבוקר דיווחה התקשורת הסורית כי כמה טילים פגעו בבניין בעיירה שבאזור דמשק וגרמו לכמה נפגעים, בהם קונטאר. לפי גופי התקשורת במדינה, האחראים לירי הם "קבוצות טרור". גורמים המזוהים עם ממשל אסד כתבו ברשתות החברתיות כי מקור הפיצוצים הוא בהתקפה ישראלית. רוב התושבים בג'רמאנא הם דרוזים. עד היום נשמר שקט יחסי בעיירה.
שר ההסברה של סוריה עמראן א-זועבי אמר בתגובה להתנקשות כי "יש קשר הדוק בין ישראל לגורמי הטרור הממונים על ידי מדינות המפרץ ופועלים על אדמת סוריה". לדברי א-זועבי, "אין זו הפעם הראשונה שישראל פועלת על אדמת סוריה כדי לפגוע בהתנגדות ובמאבק נגד ארגוני הטרור כמו דאעש ושלוחותיה".
סמיר קונטאר בפגישה עם נשיא סוריה בשאר אסד, ב-2008 בדמשקצילום: אי־פי
אחיו של קונטאר, העיתונאי בסאם קונטאר, כתב בחשבון הטוויטר שלו: "בגאווה ובכבוד אנו מודיעים על נפילתו של המפקד ולוחם החירות סמיר קונטאר וגאים להצטרף למשפחות החללים". דובר חמאס סמי אבו זוהרי גינה את ההתנקשות בקונטאר וקרא לקהילה הבינלאומית "לבלום את ההשתוללות הישראלית באזור". גם ועדות ההתנגדות העממית והחזית העממית לשחרור פלסטין גינו את ההתנקשות המיוחסת לישראל.
במפלגות חד"ש ומק"י גינו את התקיפה ואמרו כי היא "ממחישה שוב את עומק המעורבות הישראלית בסוריה, ועלולה להביא לתוצאות הרסניות שממשלת ישראל תישא באחריות להן".
"זו סגירת מעגל של מרצח, אחד האכזריים ביותר, שלא התחרט עד עכשיו", אמר ל"הארץ" רוני קרן, אחיו של דני הרן שנהרג בפיגוע בנהריה ב-1979. "אם אני צריך להיות שמח על מישהו שחוסל זה עצוב לי מאוד". קרן הוסיף: "שכל העולם יידע – דם יהודי לא הפקר וסופו (של מחבל) יהיה כמו של סמיר קונטאר ומרצחי מינכן".
לאחר שסגנו של קונטאר נהרג, נשלח ג'יהאד מורנייה, בנו של בכיר חיזבאללה עימאד מורנייה שנהרג בהתנקשות שיוחסה לישראל ב-2008, להקים מחדש את תשתית הטרור. בינואר האחרון נהרג מורנייה יחד עם הגנרל האיראני עלי אללה-דדי, בתקיפה המיוחסת לישראל ברמת הגולן. לפי הדיווחים, מורנייה והגנרל היו יחד עם כמה פעילים נוספים ב"סיור מפקדים" לקראת הוצאת פיגועים נוספים באזור.
גם לאחר ההתנקשות במורנייה היה קונטאר מעורב בהקמת חוליה נוספת, בניסיון לחדש את הפעילות ברמת הגולן כנגד ישראל. לדברי גורמים במערכת הביטחון, החולייה הופעלה על ידי האיראנים ועמדה להניח מטען ברמת הגולן באפריל השנה, אך חיל האוויר הפציץ את מניחי המטען וסיכל את הפיגוע.
בעקבות ההתנקשות בג'יהאד מורנייה הכריזה ישראל על כוננות, וחיזבאללה ירה טילי נ"ט לעבר כלי רכב של צה"ל בהר דב שבגבול לבנון. שני חיילי צה"ל נהרגו אז ושבעה נפצעו באורח קל-בינוני בתקיפה. חיזבאללה ירה גם כמה פצצות מרגמה לעבר הר דב, החרמון וכפר רג'ר, שם נפגע בית. מזכ"ל הארגון חסן נסראללה אמר אז כי חיזבאללה יגיב לכל הפרה של ריבונות לבנון ולפגיעה באנשיו בכל מקום.
אחד ההרוגים בתקיפה אמש הוא פרחאן עיסאם שעלאן, שגלה עם אביו מהכפר עין קנייא ברמת הגולן לאחר מלחמת ששת הימים. שעלאן האב מוכר כמוכתר הדרוזים שגלו מהגולן לסוריה. שעלאן הבן היה פעיל במיליציות התומכות במשטר אסד. תושבים בגולן סיפרו ל"הארץ" כי מודעות אבל נתלו הבוקר בכפרים דרוזיים בגולן. כמה מאחיותיו של שעלאן מתגוררות בעין קנייא ובכפרים אחרים בגולן.